ម៉ាឡេស៊ី​សុំ​ឱ្យ​កម្ពុជា​និង​ថៃ​អនុវត្ត​តាម​សេចក្តី​សម្រេច​របស់​តុលាការ​ក្រុង​ឡាអេ
ការ​បញ្ជាក់​នេះ​មាន​ឡើង​ក្នុង​ដំណើរ​ទស្សនកិច្ច​របស់​រដ្ឋមន្ត្រី​ការពារជាតិ​ម៉ាឡេស៊ី​​លោក​ Ahmad​ Zahid ​Hamidi នៅ​កម្ពុជា។
លោកអាម៉េដ ហ្សាហ៊ីដ ហាមីឌី (Ahmad Zahid Hamidi) រដ្ឋមន្ត្រីក្រសួងការពារប្រទេសម៉ាឡេស៊ីប្រាថ្នាចង់ឃើញប្រទេសកម្ពុជានិងប្រទេសថៃអនុវត្តឱ្យបានពេញលេញនូវសេចក្តីសម្រេចរបស់តុលាការយុត្តិធម៌អន្តរជាតិដើម្បីថែរក្សាសន្តិភាពនិងស្ថេរភាពនៅក្នុងតំបន់ជម្លោះព្រំដែនក្បែរប្រាសាទព្រះវិហារ។ កាលពីសប្តាហ៍មុន តុលាការយុត្តិធម៌អន្តរជាតិបានបញ្ជាឱ្យប្រទេសកម្ពុជា និងប្រទេសថៃដកកងទ័ពរបស់ខ្លួនចេញពីតំបន់គ្មានកងទ័ពចំនួនជាង១៧គីឡូម៉ែត្រការ៉េនៅក្បែរប្រាសាទព្រះវិហារហើយអនុញ្ញាតឱ្យអ្នកសង្កេតការណ៍អាស៊ានចូលទៅកាន់តំបន់គ្មានកងទ័ព។ លោក អាម៉េដ ហ្សាហ៊ីដ ហាមីឌី រដ្ឋមន្ត្រីក្រសួងការពារប្រទេសម៉ាឡេស៊ី បានថ្លែងប្រាប់ក្រុមអ្នករាយការណ៍ព័ត៌មាន បន្ទាប់ពីជំនួប កាលពីថ្ងៃព្រហស្បតិ៍ជាមួយសមភាគីរបស់លោក គឺលោករដ្ឋមន្ត្រីក្រសួងការពារជាតិ ទា បាញ់នៅទីស្តីការក្រសួងការពារជាតិកម្ពុជាថាសេចក្តីសម្រេចរបស់តុលាការយុត្តិធម៌អន្តរជាតិទីក្រុងឡាអេ គឺជាឱកាសមួយសម្រាប់សហគមន៍អាស៊ានដើម្បីជំរុញសន្តិភាពនៅក្នុងតំបន់។ «យើងសូមស្វាគមន៍ប្រទេសទាំងពីរ ប្រទេសកម្ពុជានិងប្រទេសថៃចំពោះការផ្តល់ឱកាសមួយសម្រាប់ថែរក្សាសន្តិភាព និងស្ថិរភាព ជាពិសេសនៅតំបន់ព្រំដែននៃប្រទេសកម្ពុជា និងប្រទេសថៃ ហើយយើងជាសមាជិកអាស៊ាន»។ លោករដ្ឋមន្ត្រីការពារជាតិម៉ាឡេស៊ីបានមកបំពេញទស្សនកិច្ចការងារចំនួនពីរថ្ងៃពីថ្ងៃទី២៨ដល់ថ្ងៃទី២៩ ខែកក្កដានៅកម្ពុជា ដើម្បីពង្រឹងពង្រីកចំណងទាក់ទងនិងកិច្ចសហប្រតិបត្តិការរវាងកងទ័ពនៃប្រទេសទាំងពីរ។ បន្ទាប់ពីសេចក្តីសម្រេចរបស់តុលាការយុត្តិធម៌អន្តរជាតិបានប្រកាសមួយសប្តាហ៍កន្លងមកនេះ ប្រទេសកម្ពុជា ប្រទេសថៃ និងប្រទេសឥណ្ឌូនេស៊ីមិនទាន់បានចាប់ផ្តើមអនុវត្តសេចក្តីសម្រេចរបស់តុលាការយុត្តិធម៌អន្តរជាតិនៅឡើយទេ ហើយក្រុមអ្នកវិភាគបាននិយាយថាប្រទេសទាំងបីទំនងជារង់ចាំរដ្ឋាភិបាលថ្មីរបស់ប្រទេសថៃ បើទោះបីជាប្រទេសកម្ពុជាបានព្យាយាមសរសេរសេចក្តីព្រាងកិច្ចព្រមព្រៀងបញ្ជូនទៅឱ្យប្រទេសថៃ និងប្រទេសឥណ្ឌូនេស៊ីដើម្បីជំរុញការអនុវត្តសេចក្តីសម្រេចរបស់តុលាការយុត្តិធម៌អន្តរជាតិក៏ដោយ។ សេចក្តីសម្រេចរបស់តុលាការទីក្រុងឡាអេមិនទាន់អាចដំណើរការនៅពេលឥឡូវនេះទេ។ លោករដ្ឋមន្ត្រីក្រសួងការពារប្រទេសម៉ាឡេស៊ីបានបញ្ជាក់ថាប្រទេសឥណ្ឌូនេស៊ីសិក្សាពីលទ្ធភាពដើម្បីចូលពាក់ព័ន្ធក្នុងការបង្កើតតំបន់ដែលហៅថាតំបន់ជម្លោះសម្រាប់សន្តិភាពរួមក្នុងតំបន់ប្រកបដោយសន្តិភាព។ «ប្រទេសឥណ្ឌូនេស៊ីបានផ្តល់នូវកិច្ចខំប្រឹងប្រែងបន្ថែមដោយរៀបចំ និងសិក្សាបង្កើតក្រុមអ្នកសង្កេតការណ៍ដើម្បីអនុវត្តហើយក៏ដូចជាបកស្រាយសេចក្តីសម្រេចរបស់តុលាការយុត្តិធម៌អន្តរជាតិ។ នេះជាដំណាក់កាលមួយដែលបណ្តាប្រទេសជាសមាជិកអាស៊ានចង់ឃើញ ពីព្រោះខ្ញុំគិតថាស្ថិរភាពតំបន់ គឺជាអាទិភាពខ្ពស់បំផុត»។ កាសែត បាងកកប៉ុស្តិ៍  បានរាយការណ៍កាលពីថ្ងៃព្រហស្បតិ៍ថាប្រទេសថៃនឹងស្វះស្វែងរកកិច្ចប្រជុំគណៈកម្មាធិការព្រំដែនរួម (GBC) សម្រាប់ពិគ្រោះយោបល់ជាមួយប្រទេសកម្ពុជាស្តីពីការអនុវត្តសេចក្តីសម្រេចរបស់តុលាការយុត្តិធម៌អន្តរជាតិដែលប្រទេសទាំងពីរត្រូវដកកងទ័ពរបស់ខ្លួនចេញពីតំបន់គ្មានកងទ័ពបណ្តោះអាសន្នក្បែរប្រាសាទព្រះវិហារ។ លោកឧត្តមសេនីយ៍ឯក ឈុំ សុជាត អ្នកនាំពាក្យក្រសួងការពារជាតិកម្ពុជា បានបដិសេធការប្រជុំគណៈកម្មាធិការព្រំដែនរួម (GBC) ដែលដឹកនាំដោយសហប្រធាននៃរដ្ឋមន្ត្រីការពារជាតិនៃប្រទេសទាំងពីរ។ «ជំហររបស់កម្ពុជាគឺការប្រជុំគណៈកម្មាធិការព្រំដែនទូទៅ (GBC) មិនអាចអនុវត្តបានទេ ព្រោះរឿងប្រាសាទព្រះវិហារនេះចូល ទៅដល់ក្រុមប្រឹក្សាសន្តិសុខអង្គការសហប្រជាជាតិ តុលាការយុត្តិធម៌អន្តរជាតិទីក្រុងឡាអេ និងអាស៊ាន។ ដូច្នេះសេចក្តីសម្រេចរបស់តុលាការទីក្រុងឡាអេជាសេចក្តីសម្រេចមួយដែលត្រូវតែអនុវត្តដាច់ខាត។ អញ្ចឹងបញ្ហាសំខាន់បំផុត ថៃត្រូវតែគោរពតាមសេចក្តីសម្រេចរបស់តុលាការយុត្តិធម៌អន្តរជាតិ»។ លោក សារ៉ាវុធ ប្រាទុមរាជ (Sarawut Pratoomraj) មន្ត្រីគម្រោងជាន់ខ្ពស់នៃគណៈកម្មការអ្នកជំនាញច្បាប់អន្តរជាតិនៅក្នុងទីក្រុងបាងកក បាននិយាយនៅសុក្រនេះថាអង្គការសិទ្ធិមនុស្សជាតិរបស់ប្រទេសថៃនឹងចាប់ផ្តើមស៊ើបអង្កេតពាក្យបណ្តឹងចោទប្រកាន់ថាកងទ័ពថៃបានជាប់ពាក់ព័ន្ធនឹងការសម្លាប់ប្រជាពលរដ្ឋខ្មែរជាង២០នាក់ក្រៅច្បាប់ក្នុងរយៈពេលជាងបួនឆ្នាំកន្លងមកនេះ។ លោក សារ៉ាវុធ ប្រាទុមរាជ បានបញ្ជាក់ថាអង្គការសិទ្ធិមនុស្សជាតិរបស់ប្រទេសថៃនៅសប្តាហ៍នេះ បានយល់ព្រមស៊ើបអង្កេតពាក្យបណ្តឹងនេះ ហើយអង្គការនេះនឹងចាប់ផ្តើមសាកសួរកងទ័ពថៃនៅតាមព្រំដែនក្នុងខេត្តសុរិន្ទនៅចុងខែក្រោយ៕